CELEX: 62016TN0373
Language: el
Date: 2016-07-13 00:00:00
Title: Υπόθεση T-373/16: Προσφυγή της 13ης Ιουλίου 2016 — Victaulic Europe κατά Επιτροπής

26.9.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 350/20
            
         Προσφυγή της 13ης Ιουλίου 2016 — Victaulic Europe κατά Επιτροπής
   (Υπόθεση T-373/16)
   (2016/C 350/26)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Victaulic Europe (Nazareth, Βέλγιο) (εκπρόσωπος: C. Fairpo, Solicitor)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να κρίνει παραδεκτή της προσφυγή ακυρώσεως·
            
         
               —
            
            
               να ακυρώσει την απόφαση της Επιτροπής, της 11ης Ιανουαρίου 2016, σχετικά με το καθεστώς κρατικών ενισχύσεων μέσω απαλλαγής των πλεοναζόντων κερδών SA.37667 (2015/C) (ex 2015/NN), το οποίο εφαρμόζεται από το Βασίλειο του Βελγίου, στο μέτρο που, με την απόφαση αυτή, εσφαλμένως χαρακτηρίζεται το σύστημα προκριματικών φορολογικών αποφάσεων για τα πλεονάζοντα κέρδη ως καθεστώς ενισχύσεων, δεν προσδιορίζεται επακριβώς σε τι συνίσταται το προβαλλόμενο μέτρο κρατικών ενισχύσεων, εσφαλμένως διαπιστώνεται ότι οι προκριματικές αποφάσεις για τα πλεονάζοντα κέρδη συνιστούν ασύμβατη κρατική ενίσχυση κατά την έννοια του άρθρου 107 ΣΛΕΕ και κακώς επιβάλλεται στο Βέλγιο η υποχρέωση να αναζητήσει απροσδιόριστα ποσά από τους αποδέκτες τέτοιων προκριματικών φορολογικών αποφάσεων· καθώς και
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη των αιτημάτων της, η προσφεύγουσα προβάλλει τέσσερις λόγους ακυρώσεως:
   
               1.
            
            
               Πρώτον, ότι η Επιτροπή υπέπεσε σε πλάνη περί το δίκαιο χαρακτηρίζοντας εσφαλμένως το σύστημα προκριματικών φορολογικών αποφάσεων για τα πλεονάζοντα κέρδη ως καθεστώς ενισχύσεων.
            
         
               2.
            
            
               Δεύτερον, ότι η Επιτροπή υπέπεσε σε πλάνη περί το δίκαιο παραλείποντας να εξετάσει αν οι προβαλλόμενες ενισχύσεις παρείχαν όντως κάποιο πλεονέκτημα.
            
         
               3.
            
            
               Τρίτον, ότι η Επιτροπή υπέπεσε σε πλάνη περί το δίκαιο καταλήγοντας στο συμπέρασμα ότι το σύστημα προκριματικών φορολογικών αποφάσεων για τα πλεονάζοντα κέρδη είχε επιλεκτικό χαρακτήρα.
            
         
               4.
            
            
               Τέταρτον, ότι στοιχειοθετείται παραβίαση της αρχής της ασφάλειας δικαίου, στο μέτρο που επιβλήθηκε στο Βέλγιο η υποχρέωση να ανακτήσει τις προβαλλόμενες ενισχύσεις.